Түркістан облысы Мақтаарал ауданы « №5 Мақтаарал мектеп-гимназиясы»

Қазақ тілі мен әдебиеті пәні мұғалімі Тагаева Айсапар Торыбаевна

**Заманауи педагогтің табысты болу формуласы**

Ұстаз болу – үлкен жауапкершілікті талап ететін, таңдаулы мамандық. Қазіргі замандағы педагогтің табысты болуы үшін кәсібилік, жаңа білімге деген ұмтылыс, технологияны игеру мен шығармашылық қабілетті ұдайы арттыру өте маңызды.

Біріншіден, заманауи педагог – жаңа дүниені үйренуге қабілетті, жан-жақты дамыған тұлға болуы тиіс. Ол ұлттық біліммен қатар әлемдік білім берудің үрдістерін, педагогикалық әдіс-тәсілдерді терең меңгеруі қажет. Ұстаздың басты мақсаты – оқушының танымдық болмысын оятып, оны өмірге бейім, дербес тұлға ретінде қалыптастыру. Әр үйдің үміті болған шәкірттерінің жан шырағын жаға білу, нағыз адам етіп тәрбиелей білу, жүрегіне, ұлтына деген қасиетті ұғымды ұялатып , Абай атамыз айтқандай толық адам тұлғасын қалыптастыру бұл - ұстаздың басты мақсаты болмақ.

Екіншіден, педагогтің бойындағы шығармашылық қабілет, табысты болуға әсер етеді. Креативтілік арқылы оқушылардың назарын аударып, қызықты әрі мазмұнды сабақ өткізе алады. Бұл жерде дәстүрлі әдістерден бөлек, заманауи құралдарды, цифрлық технологияларды ұтымды пайдалана білудің де маңызы зор.

Үшіншіден, педагогтің табысты болу формуласы – үздіксіз дамып отыру. Күн сайын, қоғам жаңарып жатыр. Сол себептен мұғалім, өзінің білімін, кәсіби шеберлігін жетілдіруі қажет.

Сондай-ақ, педагогтің жүрегінде ең маңызды дүние — адамгершілік құндылықтар, балаға деген мейірім, махаббат, әр оқушыны тұлға ретінде сыйлау білу сезімі керек. Бұндай қарым-қатынастан ұстаз бен оқушы арасында сенімділік орнайды.

Қорыта айтқанда, заманауи педагогтің табысты болуына : рухани құндылықтар, кәсіби, шығармашылық қабілеттер, ұдайы даму, технологиялық сауаттылық ықпал етеді. Ұстаз осы қағидаларды ұстану арқылы, болашақта — жеңімпаз, жарқын, қоғамға пайдалы, ізгі тұлғаларды қалыптастырады.